CELEX: 52017PC0023
Language: sk
Date: 2017-01-19
Title: Návrh NARIADENIE RADY, ktorým sa mení príloha III k smernici Európskeho parlamentu a Rady 2008/98/ES, pokiaľ ide o nebezpečnú vlastnosť HP 14 („ekotoxický“)

EURÓPSKA KOMISIA
            V Bruseli19. 1. 2017
            COM(2017) 23 final
            2017/0010(NLE)
            Návrh
            NARIADENIE RADY,
            ktorým sa mení príloha III k smernici Európskeho parlamentu a Rady 2008/98/ES, pokiaľ ide o nebezpečnú vlastnosť HP 14 („ekotoxický“) 
            (Text s významom pre EHP)
            
               
         
         
            
               DÔVODOVÁ SPRÁVA
            
            
               Komplexné preskúmanie prílohy III k smernici 2008/98/ES o odpade (rámcová smernica o odpade), v ktorej sa stanovujú vlastnosti odpadu, pre ktoré sa odpad považuje za nebezpečný, sa uskutočnilo v roku 2014 prostredníctvom nariadenia Komisie (EÚ) č. 1357/2014. Hlavnými cieľmi tohto preskúmania bolo prispôsobiť vlastnosti odpadu technickému a vedeckému pokroku a v najväčšej možnej miere zosúladiť identifikáciu nebezpečných odpadov s kritériami nariadenia (ES) č. 1272/2008 o klasifikácii, označovaní a balení látok a zmesí (nariadenie CLP).
            
            
               Jediná nebezpečná vlastnosť, ktorá počas tohto preskúmania nebola predmetom zmeny, bola nebezpečná vlastnosť HP 14 „ekotoxickýˮ, keďže sa usúdilo, že vedomostný základ na posúdenie tejto vlastnosti treba ešte zlepšiť. 
            
            
               Pokiaľ ide o posúdenie ekotoxicity, v súčasnosti vládne právne vákuum: v terajšej poznámke v prílohe III k rámcovej smernici o odpade sa uvádza, že k priradeniu nebezpečnej vlastnosti HP 14 sa pristupuje na základe kritérií stanovených v prílohe VI k smernici Rady 67/548/EHS, ktorá bola zrušená k 1. júnu 2015.
            
            
               S cieľom odstrániť právne vákuum a nedostatočnú harmonizáciu týkajúcu sa priradenia nebezpečnej vlastnosti HP 14 „ekotoxickýˮ predložila Komisia návrh nariadenia na hlasovanie vo výbore zriadenom na základe článku 39 rámcovej smernice o odpadoch. Výbor na svojom zasadnutí 25. októbra 2016 nevydal k návrhu nariadenia kladné stanovisko. 
            
            
               Hlavné obavy výboru sa týkali (1) potreby ozrejmiť, že členské štáty môžu naďalej uplatňovať testovacie metódy na posúdenie ekotoxicity, a (2) pravdepodobnosti, že výpočtové vzorce Komisie povedú k zmene klasifikácie niektorých typov odpadu, a to z odpadu, ktorý nie je nebezpečný, na nebezpečný odpad, čo bude mať negatívny vplyv na recykláciu týchto odpadov v dôsledku rastu nákladov na nakladanie s odpadom. Typy odpadu uvedené v tomto kontexte boli spodný popol zo spaľovania a zvyšky z drvenia.
            
            
               V súlade s postupom stanoveným v článku 5a rozhodnutia Rady 1999/468/ES sa teda návrh nariadenia Rady predkladá Rade a postupuje Európskemu parlamentu.
            
            
            
               2017/0010 (NLE)
            
            
               Návrh
            
            
               NARIADENIE RADY,
            
            
               ktorým sa mení príloha III k smernici Európskeho parlamentu a Rady 2008/98/ES, pokiaľ ide o nebezpečnú vlastnosť HP 14 („ekotoxický“) 
            
            
               (Text s významom pre EHP)
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, 
            
            
               so zreteľom na smernicu Európskeho parlamentu a Rady 2008/98/ES z 19. novembra 2008 o odpade a o zrušení určitých smerníc
                  1
               , a najmä na jej článok 38 ods. 2, 
            
            
               keďže:
            
            
               (1)V prílohe III k smernici 2008/98/ES sa uvádzajú vlastnosti odpadu, pre ktoré sa odpad považuje za nebezpečný.
            
            
               (2)V smernici 2008/98/ES sa uvádza, že pri klasifikácii odpadu ako nebezpečného odpadu by sa okrem iného malo vychádzať aj z právnych predpisov Únie o chemikáliách, najmä pokiaľ ide o klasifikáciu zmesí ako nebezpečných zmesí vrátane limitných hodnôt koncentrácie používaných na tento účel. Rozhodnutím Komisie 2000/532/ES
                  2
                sa stanovil zoznam druhov odpadu s cieľom podporiť harmonizovanú klasifikáciu odpadu a zabezpečiť harmonizované určovanie nebezpečných vlastností odpadu v Únii.
            
         
         
            
               (3)V prílohe III k smernici 2008/98/ES sa uvádza, že priradenie nebezpečnej vlastnosti HP 14 („ekotoxický“) sa má realizovať na základe kritérií stanovených v prílohe VI k smernici Rady 67/548/EHS
                  3
               .
            
            
               (4)Smernica 67/548/EHS bola zrušená k 1. júnu 2015 a nahradilo ju nariadenie Európskeho parlamentu a Rady (ES) č. 1272/2008
                  4
               . Uvedená smernica sa však na niektoré zmesi môže uplatňovať až do 1. júna 2017, a to v prípade, že boli klasifikované, označené a balené v súlade so smernicou Európskeho parlamentu a Rady 1999/45/ES
                  5
                a uvedené na trh ešte pred 1. júnom 2015.
            
            
               (5)Príloha III k smernici 2008/98/ES bola nahradená nariadením Komisie (EÚ) č. 1357/2014
                  6
               , aby sa v náležitých prípadoch zosúladili definície nebezpečných vlastností s nariadením (ES) č. 1272/2008 a aby sa odkazy na smernicu 67/548/EHS nahradili odkazmi na nariadenie (ES) č. 1272/2008.
            
            
               (6)Definícia nebezpečnej vlastnosti HP 14 („ekotoxický“) sa nariadením (EÚ) č. 1357/2014 nezmenila, pretože bola potrebná ďalšia štúdia v záujme zabezpečenia ucelenosti a reprezentatívnosti, pokiaľ ide o informácie o možnom vplyve zosúladenia posúdenia nebezpečnej vlastnosti HP 14 („ekotoxický“) s kritériami stanovenými v nariadení (ES) č. 1272/2008. Keďže uvedená štúdia bola dokončená, je vhodné premietnuť jej odporúčania do posúdenia nebezpečnej vlastnosti HP 14 („ekotoxický“), pokiaľ ide o odpad uvedený v prílohe III k smernici 2008/98/ES, a zosúladiť toto posúdenie v najväčšej možnej miere s kritériami stanovenými v nariadení (ES) č. 1272/2008, pokiaľ ide o posúdenie ekotoxicity chemických látok. Pri určovaní klasifikácie nebezpečnosti odpadu v prípade nebezpečnej vlastnosti HP14 („ekotoxický“) použitím výpočtových vzorcov by sa mali uplatňovať generické medzné hodnoty, ako sa uvádza v nariadení (ES) č. 1272/2008. 
            
            
               (7)Ak sa vykonáva test odpadu na posúdenie prítomnosti nebezpečnej vlastnosti HP14 „ekotoxický“, je vhodné použiť príslušné metódy stanovené v nariadení Komisie (ES) č. 440/2008
                  7
                alebo iné medzinárodne uznané testovacie metódy a usmernenia. V rozhodnutí 2000/532/ES sa stanovuje, že v prípade posúdenia nebezpečnej vlastnosti odpadu na základe testu, ako aj pomocou koncentrácií nebezpečných látok, ako sa uvádza v prílohe III k smernici 2008/98/ES, majú prednosť výsledky testu. Ďalej by sa mal brať do úvahy článok 12 nariadenia (ES) č. 1272/2008, najmä písm. b) tohto článku a postupy na jeho uplatňovanie.
            
            
               (8)Je vhodné poskytnúť podnikom a príslušným orgánom dostatočný čas na prispôsobenie sa novým požiadavkám. 
            
            
               (9)Výbor uvedený v článku 39 smernice 2008/98/ES neposkytol stanovisko k opatreniam, ktoré sa stanovujú v tomto nariadení. Tieto opatrenia by preto mala prijať Rada v súlade s článkom 5a ods. 4 rozhodnutia Rady 1999/468/ES
                  8
               ,
            
            
               PRIJALA TOTO NARIADENIE:
            
            
               Článok 1
            
            
               Príloha III k smernici 2008/98/ES sa mení takto:
            
            
               1.
                     Záznam týkajúci sa HP 14 „ekotoxický“ sa nahrádza takto:
            
            
               „HP 14 „Ekotoxický“: odpad, ktorý predstavuje alebo môže predstavovať okamžité alebo oneskorené riziká pre jednu alebo viacero zložiek životného prostredia.
            
            
               Odpad sa klasifikuje ako nebezpečný odpad typu HP 14, ak spĺňa ktorúkoľvek z týchto podmienok: 
            
            
               –Odpad, ktorý obsahuje látku klasifikovanú ako látka poškodzujúca ozónovú vrstvu s kódom výstražných upozornení H420 prideleným v súlade s nariadením Európskeho parlamentu a Rady (ES) č. 1272/2008*, a koncentrácia takejto látky dosahuje alebo prekračuje limitnú hodnotu koncentrácie 0,1 %. 
            
            
               [ c(H420) ≥ 0,1% ] 
            
            
               –Odpad, ktorý obsahuje jednu alebo viacero látok klasifikovaných ako látky spôsobujúce akútnu vodnú toxicitu s kódom výstražných upozornení H400 prideleným v súlade s nariadením (ES) č. 1272/2008 a súčet koncentrácií týchto látok dosahuje alebo prekračuje limitnú hodnotu koncentrácie 25 %. Na takéto látky sa uplatňuje medzná hodnota 0,1 %.
            
            
               [ ∑ c (H400) ≥ 25 % ]
            
            
               –Odpad, ktorý obsahuje jednu alebo viacero látok klasifikovaných ako látky spôsobujúce chronickú vodnú toxicitu 1, 2 alebo 3 s kódmi výstražných upozornení H410, H411 alebo H412 pridelenými v súlade s nariadením (ES) č. 1272/2008 a súčet koncentrácií všetkých látok klasifikovaných ako látky spôsobujúce chronickú vodnú toxicitu 1 (H410) vynásobený číslom 100 a pripočítaný k súčtu koncentrácií všetkých látok klasifikovaných ako látky spôsobujúce chronickú vodnú toxicitu 2 (H411) vynásobenému číslom 10 a pripočítanému k súčtu koncentrácií všetkých látok klasifikovaných ako látky spôsobujúce chronickú vodnú toxicitu 3 (H412) dosahuje alebo prekračuje limitnú hodnotu koncentrácie 25 %. Medzná hodnota 0,1 % sa uplatňuje na látky klasifikované ako H410 a medzná hodnota 1 % sa uplatňuje na látky klasifikované ako H411 alebo H412.
            
            
               [ 100 x ∑c (H410)) + 10 x ∑c (H411) + ∑c (H412) ≥ 25% ]
            
            
               –Odpad, ktorý obsahuje jednu alebo viacero látok klasifikovaných ako látky spôsobujúce chronickú vodnú toxicitu 1, 2, 3 alebo 4 s kódmi výstražných upozornení H410, H411, H412 alebo H413 pridelenými v súlade s nariadením (ES) č. 1272/2008 a súčet koncentrácií všetkých látok klasifikovaných ako látky spôsobujúce chronickú vodnú toxicitu dosahuje alebo prekračuje limitnú hodnotu koncentrácie 25 %. Medzná hodnota 0,1 % sa uplatňuje na látky klasifikované ako H410 a medzná hodnota 1 % sa uplatňuje na látky klasifikované ako H411, H412 alebo H413.
            
         
         
            
               [ ∑ c H410 + ∑ c H411 + ∑ c H412 + ∑ c H413 ≥ 25 % ]
            
            
               kde: ∑ = súčet a c = koncentrácie látok.
            
            
               ___________________________________
            
            
               *
                     Nariadenie Európskeho parlamentu a Rady (ES) č. 1272/2008 zo 16. decembra 2008 o klasifikácii, označovaní a balení látok a zmesí, o zmene, doplnení a zrušení smerníc 67/548/EHS a 1999/45/ES a o zmene a doplnení nariadenia (ES) č. 1907/2006 (Ú. v. EÚ L 353, 31.12.2008, s. 1).“
            
            
            
               2.
                     Poznámka pod záznamom týkajúcim sa HP 15 sa vypúšťa. 
            
            
               Článok 2
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie. 
            
            
               Uplatňuje sa po uplynutí 12 mesiacov odo dňa jeho uverejnenia v Ú. v. EÚ.
            
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  Ú. v. EÚ L 312, 22.11.2008, s. 3. 
               
               
                  
                     (2)
                  Rozhodnutie Komisie 2000/532/ES z 3. mája 2000 nahradzujúce rozhodnutie 94/3/ES, ktorým sa vydáva zoznam odpadov podľa článku 1 písm. a) smernice Rady 75/442/EHS o odpadoch a rozhodnutie Rady 94/904/ES, ktorým sa vydáva zoznam nebezpečných odpadov podľa článku 1 ods. 4 smernice Rady 91/689/EHS o nebezpečných odpadoch (Ú. v. ES L 226, 6.9.2000, s. 3).
               
               
                  
                     (3)
                  Smernica Rady 67/548/EHS z 27. júna 1967 o aproximácii zákonov, iných právnych predpisov a správnych opatrení týkajúcich sa klasifikácie, balenia a označovania nebezpečných látok (Ú. v. ES 196, 16.8.1967, s. 1).
               
               
                  
                     (4)
                  Nariadenie Európskeho parlamentu a Rady (ES) č. 1272/2008 zo 16. decembra 2008 o klasifikácii, označovaní a balení látok a zmesí, o zmene, doplnení a zrušení smerníc 67/548/EHS a 1999/45/ES a o zmene a doplnení nariadenia (ES) č. 1907/2006 (Ú. v. EÚ L 353, 31.12.2008, s. 1).
               
               
                  
                     (5)
                  Smernica Európskeho parlamentu a Rady 1999/45/ES z 31. mája 1999 o aproximácii zákonov, iných právnych predpisov a správnych opatrení členských štátov o klasifikácii, balení a označovaní nebezpečných prípravkov (Ú. v. ES L 200, 30.7.1999, s. 1).
               
               
                  
                     (6)
                  Nariadenie Komisie (EÚ) č. 1357/2014 z 18. decembra 2014, ktorým sa nahrádza príloha III k smernici Európskeho parlamentu a Rady 2008/98/ES o odpade a o zrušení určitých smerníc (Ú. v. EÚ L 365, 19.12.2014, s. 89).
               
               
                  
                     (7)
                  Nariadenie Komisie (ES) č. 440/2008 z 30. mája 2008, ktorým sa ustanovujú testovacie metódy podľa nariadenia Európskeho parlamentu a Rady (ES) č. 1907/2006 o registrácii, hodnotení, autorizácii a obmedzovaní chemických látok (REACH) (Ú. v. EÚ L 142, 31.5.2008, s. 1).
               
               
                  
                     (8)
                  Rozhodnutie Rady 1999/468/ES z 28. júna 1999, ktorým sa ustanovujú postupy pre výkon vykonávacích právomocí prenesených na Komisiu (Ú. v. ES L 184, 17.7.1999, s. 23).